Fyrsti hluti lagfæringa í Skallagrímsgarði í Borgarnesi er nú í framkvæmd . Verið er að laga og fegra í kringum haug Skallagríms Kveldúlfssonar . Nú þegar er búið að fjarlægja mörg gömul tré og grafa fyrir göngustíg umhverfis hauginn . Meðfram stígnum er verið að hlaða grjótbekk og mun verða aðstaða fyrir fólk að fá sér sæti umhverfis hauginn . Það er HS verktak í Borgarnesi sem sér að mestu um verkið , en Unnsteinn Elíasson hleðslumeistari hleður haganlega grjótinu meðfram stígnum . Í samtali við Skessuhorn sagði Halldór Sigurðsson hjá HS verktaki að framkvæmdir séu vel á veg komnar . Á þessum fyrsta hluta að verða lokið 30. maí . „ Það var mikið um skemmd tré umhverfis hauginn sem búið er að fjarlægja auk þess sem grafa þurfti niður á fast fyrir göngustígnum . Það á svo eftir að fegra svæðið enn frekar meðal annars með gróðursetningu blóma í bökkunum meðfram stígnum . Verður því fljótlega komin falleg aðstaða fyrir fólk að setjast niður og njóta garðsins , “ segir Halldór . Hann bætir við að íbúar sem hann hefur heyrt í séu almennt ánægðir með framkvæmdirnar . „ Þessi fyrsti hluti lagfæringanna hefur farið vel af stað og fólk sem komið hefur í garðinn virðist vera ánægt með það sem komið er . “